ໂທລະສັບທີ່ຢຶດໄດ້ ໃຫ້ຮ່ອງຮອຍ ການຕິດຕໍ່ຂອງ bin-Laden
ມີລາຍງານວ່າ ໂທລະສັບມືຖືທີ່ຢຶດໄດ້ ໃນການໂຈມຕີຢູ່ປາກິສຖານ ໃຫ້ຮ່ອງຮອຍການຕິດຕໍ່ ຂອງນາຍ bin-Laden
ໜັງສືພິມທີ່ສຳຄັນສະບັບນຶ່ງຂອງສະຫະລັດ ລາຍງານວ່າ ໂທລະສັບມືຖືທີ່ພົບເຫັນໃນລະ ຫວ່າງການບຸກເຂົ້າໄປໂຈມຕີ ທີ່ໄດ້ສັງຫານນາຍ Osama bin-Laden ຜູ້ນໍາກຸ່ມກໍ່ການ ຮ້າຍອາລກາຍດາຢູ່ທີ່ປາກິສຖານນັ້ນ ບັນຈຸການຕິດຕໍ່ຕ່າງໆຂອງກຸ່ມຫົວຮຸນແຮງກຸ່ມນຶ່ງທີ່ ມີຄວາມສຳພັນ “ຢ່າງແໜ້ນແຟ້ນ” ກັບໜ່ວຍສືບລັບປາກິສຖານ ໂດຍການອ້າງຄຳເວົ້າ ຂອງເຈົ້າໜ້າທີ່ສະຫະລັດ ທີ່ຂໍສະຫງວນຊື່ ໜັງສືພິມ New York Times ກ່າວວ່າ ການພົບເຫັນໂທລະສັບດັ່ງກ່າວນີ້ ສະແດງໃຫ້ເຫັນວ່າ ກຸ່ມ Harakat- ul-Majahedeen ເປັນພາກສ່ວນນຶ່ງຂອງຕາໜ່າງສະໜັບສະໜຸນຂອງນາຍ bin-Laden ຢູ່ໃນປາກິສຖານ ລາຍງານເວົ້າວ່າໂທລະສັບມືຖືໜ່ວຍນີ້ເປັນຂອງຜູ້ສົ່ງຂ່າວທີ່ນາຍ bin-Laden ໄວ້ໃຈທີ່ ຖືກຂ້າຕາຍ ພ້ອມໆກັນກັບຫົວໜ້າກຸ່ມກໍ່ການຮ້າຍອາລກາຍດາ ໃນວັນທີ 2 ພຶດສະພາ ຜ່ານມາໂດຍໜ່ວຍກ້າຕາຍ Navy Seals ຢູ່ທີ່ເຮືອນຂອງນາຍ bin-Laden ທີ່ເມືອງ Abbottabad ໃກ້ໆໂຮງຮຽນທະຫານນັ້ນ ໜັງສືພິມ New York Times ກ່າວວ່າ ພວກນັກວິເຄາະຂອງສະຫະລັດ ໄດ້ພິຈາລະ ນາເຫັນວ່າພວກຜູ້ບັນຊາການຂອງກຸ່ມ Harakat ໄດ້ໂທລະສັບຫຼາຍໆຄັ້ງໄປຫາເຈົ້າໜ້າ ທີ່ສືບລັບປາກິສຖານ ແຕ່ບໍ່ມີຫຼັກຖານສະແດງໃຫ້ເຫັນວ່າອົງການສືບລັບຂອງປາກິສຖານ ມີບົດບາດພົວພັນໃນການໃຫ້ຄວາມຄຸ້ມຄອງແກ່ນາຍ bin-Laden ມີການອ້າຄຳເວົ້າຂອງເຈົ້າໜ້າທີ່ສະຫະລັດທ່ານນຶ່ງ ທີ່ກ່າວວ່າ ໂທລະສັບດັ່ງກ່າວນີ້ແມ່ນ ສິ່ງນຳພາທີ່ສຳຄັນໃນການພິຈາລະນາຊັ່ງຊາເບິ່ງວ່າ ນາຍ bin-Laden ສາມາດດຳລົງຊີ ວິດຢູ່ໄດ້ຈັ່ງໃດມາເປັນເວລາຫຼາຍໆປີ ໃນຫົວເມືອງທີ່ສ່ວນໃຫຍ່ມີແຕ່ພວກທະຫານປາກິສ ຖານອາໄສຢູ່ນັ້ນ